Diari Oficial de la Generalitat Valenciana


Sumari del DOGV 3573, del 01-09-1999 (1999/7652)

ORDRE d'11 d'agost de 1999, de la Conselleria de Cultura, Educació i Ciència, per la qual es convoca concurs públic per a la concessió d'ajudes a escoles de formació d'animadors juvenils en el temps lliure, reconegudes i homologades per la Generalitat Valenciana, per a 1999.
-----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3573

Data del DOGV
:   01-09-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/7652


Data del document
:   11-08-1999

Organisme emissor
:   Conselleria de Cultura, Educació i Ciència

Tipus de document
:   Ordre

Correcció d'errades

 Descriptors 

:   * treballador social
    * oci
    * manifestació cultural
    * jove
    * suport econòmic
    * ajuda pública

ORDRE d'11 d'agost de 1999, de la Conselleria de Cultura, Educació i Ciència, per la qual es convoca concurs públic per a la concessió d'ajudes a escoles de formació d'animadors juvenils en el temps lliure, reconegudes i homologades per la Generalitat Valenciana, per a 1999. [1999/X7652]
  
La Llei de la Generalitat Valenciana 4/1989, de 26 de juny, de creació de l'Institut Valencià de la Joventut assenyala, entre les funcions d'est organisme, la promoció de la participació dels jóvens, el foment del voluntariat social a favor de la joventut i el suport econòmic a la realització de les iniciatives i els projectes de les associacions juvenils de la Comunitat Valenciana.
  
Per això, i fent ús de les competències que em conferixen l'article 35 de la Llei 5/1983, de la Generalitat Valenciana, de 30 de desembre, de Govern Valencià, i l'article 47.11 del Text Refós de la Llei d'Hisenda Pública de la Comunitat Valenciana,
  
ORDENE
  
Primer
  
Es convoca concurs públic per a la concessió d'ajudes a Escoles de Formació d'Animadors Juvenils en el Temps Lliure, creades dins d'una associació juvenil i/o entitats prestadores de servicis a la joventut, reconegudes i homologades per la Generalitat Valenciana a l'empara de l'ordre de la Conselleria de Cultura, Educació i Ciència, de 31 de juliol de 1985, per al desplegament dels seus programes anuals d'activitats educatives durant 1999, i s'aproven les bases que regiran esta convocatòria, les quals figuraran com a annex I a la present ordre.
  
Segon
  
1. L'import global màxim de les ajudes que es concediran serà de quatre milions (4.000.000) de pessetes, a càrrec del capítol IV, línia de subvenció 414/000/1999, del pressupost de l'IVAJ per a 1999.
  
2. L'aportació màxima de l'Institut Valencià de la Joventut serà de fins al 50% del cost total del programa objecte de subvenció.
  
DISPOSICIONS FINALS
  
Primera
  
Es faculta el director general de l'Institut Valencià de la Joventut perquè dicte les resolucions que calga per tal de complir el que disposa esta ordre.
  
Segona
  
Esta ordre entrarà en vigor el mateix dia de la seua publicació en el Diari Oficial de la Generalitat Valenciana.
  
Tercera
  
D'acord amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei Reguladora de la Jurisdicció Contenciosa Administrativa, esta ordre, que posa fi a la via administrativa, podrà ser recorreguda potestativament en reposició o bé interposar-hi directament recurs contenciós administratiu, en els terminis i davant dels òrgans que s'indica tot seguit:
  
El recurs de reposició s'haurà d'interposar davant del conseller de Cultura, Educació i Ciència, en el termini d'un mes comptador a partir de l'endemà de la seua publicació.
  
El recurs contenciós administratiu haurà d'interposar-se davant del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de la seua publicació.
  
València, 11 d'agost de 1999
  
El conseller de Cultura, Educació i Ciència,
  
MANUEL TARANCÓN FANDOS
  
Annex I
  
Bases de la convocatòria
  
Primera. Beneficiaris
  
Podran sol·licitar subvencions, d'acord amb el que disposa esta convocatòria, les Escoles de Formació d'Animadors Juvenils en el Temps Lliure, reconegudes i homologades per la Generalitat Valenciana a l'empara de l'ordre de la Conselleria de Cultura, Educació i Ciència, de 31 de juliol de 1985, que hagen presentat davant de l'IVAJ la corresponent programació d'activitats formatives per a l'exercici actual, en els termes i dins dels terminis que establix l'ordre susdita.
  
Segona. Programes
  
1. Serà objecte de subvenció el programa de formació de l'escola mateix, comprés entre el període del 31.10.1998 al 31.10.1999, que desplegue alguna de les activitats següents:
  
a) Cursos de formació de monitor/a de centres de vacances.
  
b) Cursos de formació d'animador/a juvenil de temps lliure juvenil, nivell I.
  
c) Cursos de formació d'animador/a juvenil de temps lliure juvenil, nivell II.
  
2. No es concedirà subvenció als cursos que presenten alguna de les característiques següents:
  
Que no consten en la programació anual presentada per cada escola a l'IVAJ, d'acord amb el que disposa l'Ordre de 31 de juliol de 1985.
  
Que siguen de formació reglada o acadèmica.
  
Que el seu contingut no estiga relacionat clarament amb matèries d'animació sociocultural en l'àmbit juvenil.
  
Que incloguen activitats que promoguen o justifiquen qualsevol forma de discriminació per raó de raça, sexe, religió o qualsevol altra que atempte contra els drets fonamentals de la persona, que recull el títol I, capítol II, secció I, de la Constitució espanyola de 1978.
  
Tercera. Sol·licituds
  
1. Les Escoles de Formació d'Animadors Juvenils en el Temps Lliure podran presentar la seua sol·licitud d'ajuda segons el model normalitzat que figura com a annex II a esta ordre i que serà facilitat per l'Institut Valencià de la Joventut. Només podran presentar sol·licitud d'ajuda a un únic programa. La sol·licitud anirà acompanyada de la documentació següent:
  
- Fotocòpia del DNI del/de la directora/a de l'escola i del/de la president/a de l'associació.
  
- Programa d'activitats objecte de subvenció que s'atindrà al període de temps i a la tipologia de cursos que assenyala la base segona d'esta ordre.
  
- Pressupost detallat del programa d'activitats objecte de subvenció desglossant per partides per a cada curs tant les despeses com els ingressos previstos, i especificant-ne el percentatge de finançament propi i el de la subvenció sol·licitada. Est document l'haurà d'expedir la tresoreria de l'associació i ratificar-lo la seua presidència.
  
- Un exemplar original de cada un dels fullets de difusió i de publicitat dels cursos recollits en el programa objecte de subvenció.
  
- Un exemplar original de cada una de les publicacions realitzades en valencià per l'escola, des del 31 d'octubre de 1998 fins a la data límit de lliurament de sol·licituds per a esta convocatòria.
  
2. Les Escoles de Formació d'Animadors Juvenils en el Temps Lliure podran presentar el model de sol·licitud i tota la documentació requerida al Registre de l'Institut Valencià de la Joventut (c/ de l'Hospital, 11 de València); a les unitats administratives territorials de l'Institut Valencià de la Joventut d'Alacant (pl. de Sant Cristòfol, 8 i 10) i de Castelló (c/ dels orfebres Santalínea, 2); o en qualsevol dels llocs que establix l'article 38.4 de la Llei de Règim Jurídic de les Administracions Públiques i del Procediment Administratiu Comú.
  
La documentació que no siga original haurà de ser confrontada. Si els documents exigits ja estigueren en poder de l'Institut Valencià de la Joventut, l'escola sol·licitant podrà acollir-se al dret que establix l'article 35. f) de la Llei 30/1992, de Règim Jurídic de les Administracions Públiques i del Procediment Administratiu Comú, sempre que indique la data i l'òrgan o la dependència en què foren presentats o, si s'escau, emesos, i si no hagueren transcorregut més de cinc anys des de l'acabament del procediment al qual corresponen.
  
3. El termini de presentació de sol·licituds serà d'un mes comptador a partir de l'1 de setembre de 1999.
  
D'acord amb la Instrucció 6/1996, de 10 de setembre, de la Secretaria General de la Conselleria de Cultura, Educació i Ciència, els terminis que acaben en dies que siguen inhàbils i també els dissabtes i els dies 24 i 31 de desembre, o qualsevol altre que reglamentàriament així es declare, s'entendran prorrogats fins al primer dia hàbil següent.
  
4. Si les sol·licituds no reuniren la documentació i/o els requisits que exigix el punt 1 d'esta base, es requerirà l'entitat interessada perquè, en el termini de deu dies, n'esmene els defectes, tot prevenint-la que altrament i després de la resolució que es dictarà en els termes que preveu l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es considerarà que n'ha desistit.
  
Quarta. Comissió avaluadora i resolució de la convocatòria
  
1. Es crea la comissió d'avaluació per a l'estudi i la valoració de les sol·licituds presentades, que estarà integrada pels membres següents:
  
- El secretari tècnic de l'Institut Valencià de la Joventut o la persona que delegue, que actuarà com a president.
  
- Tres tècnics de l'Institut Valencià de la Joventut, designats pel director general.
  
- Tres representants del Consell de la Joventut de la Comunitat Valenciana, designats per la seua Comissió Permanent.
  
- Un funcionari de l'Institut Valencià de la Joventut, que actuarà com a secretari, amb veu però sense vot.
  
2. El règim jurídic que regularà esta Comissió Avaluadora serà el de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
La Comissió Avaluadora n'elevarà una proposta al director general de l'Institut Valencià de la Joventut, qui resoldrà l'adjudicació de les subvencions.
  
3. Mitjançant esta ordre, el director general de l'Institut Valencià de la Joventut queda autoritzat per a resoldre la concessió de les ajudes a les Escoles de Formació d'Animadors Juvenils en el Temps Lliure. La resolució d'esta convocatòria es realitzarà en el termini màxim de tres mesos comptadors a partir de l'acabament del termini de presentació de sol·licituds i, si no recaiguera resolució en el citat termini, les sol·licituds es consideraran desestimades.
  
Quinta. Criteris de valoració i de puntuació de les sol·licituds
  
Per a la concessió de l'ajuda es valorarà:
  
a) Programa General d'Activitat segons el que disposa la base segona (fins a un màxim de 14 punts):
  
- per cada curs de monitor/a de centres de vacances, 3 punts,
  
- per cada curs d'animador/a del temps lliure juvenil de nivell I, 5 punts,
  
- per cada curs d'animador/a del temps lliure juvenil de nivell II, 1 punt.
  
b) Percentatge de finançament propi:
  
- fins al 50%: 1 punt
  
- des del 51% fins al 75%: 2 punts
  
- a partir del 76%: 3 punts
  
c) Grau d'utilització del valencià per part de l'escola en les seues publicacions, que haurà de complir estrictament la legalitat vigent tal com la definix la Constitució Espanyola i l'Estatut d'Autonomia de la Comunitat Autònoma Valenciana quant a la denominació tant del territori com de l'idioma, fins a 4 punts:
  
- per fullets i material divulgatiu, fins a 2 punts,
  
- per revistes i publicacions, fins a 2 punts.
  
Sexta. Obligacions dels beneficiaris
  
1. Els beneficiaris de les subvencions hauran de complir les obligacions següents:
  
a) Realitzar l'activitat formativa que fonamenta la concessió de la subvenció.
  
b) Acreditar davant de l'IVAJ la realització de l'activitat formativa i també el compliment dels requisits i de les condicions que determinen la concessió o el gaudi de l'ajuda.
  
c) Quant a les subvencions i ajudes concedides, sotmetre's a les actuacions de control financer que corresponen a la Intervenció General.
  
d) Comunicar a l'IVAJ l'obtenció de subvencions o ajudes per a la mateixa finalitat, procedents de qualssevol administracions o ens públics.
  
e) Comunicar a l'IVAJ les modificacions que es produïsquen en el desplegament del programa subvencionat.
  
f) Admetre la presència de supervisors de l'Institut Valencià de la Joventut.
  
g) Consignar, en les publicacions relatives al programa, que l'escola ha estat subvencionada per l'Institut Valencià de la Joventut.
  
h) Dur una comptabilitat que reflectisca l'estat d'ingressos i de despeses, i la situació patrimonial de l'exercici subvencionat.
  
2. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats podrà donar lloc a la modificació de la resolució de la concessió.
  
3. L'import de les ajudes rebudes en cap cas no podrà ser de tal quantia que, aïlladament o en concurrència amb subvencions o ajudes d'altres administracions públiques o d'ens públics o privats, supere el cost de l'activitat que desplegaran els beneficiaris.
  
En est cas, quan la subvenció principal siga l'atorgada per l'Institut Valencià de la Joventut, procedirà el reintegrament de l'excés obtingut sobre el cost de l'activitat desplegada.
  
Setena. Justificació i pagament
  
1. Les entitats a les quals s'haja concedit la subvenció la rebran si en justifiquen la finalitat i presenten, en el termini de deu dies hàbils comptats a partir de l'endemà de la publicació de la resolució d'adjudicació de les ajudes, els documents següents:
  
- Memòria de les activitats realitzades fins al 15 d'octubre de 1999.
  
- Factures originals o fotocòpies confrontades de la totalitat del programa objecte de subvenció, d'acord amb les instruccions que determine la resolució d'adjudicació.
  
- Certificat del tresorer de l'entitat en què es faça constar que l'import de l'ajuda està registrat com a ingrés previst.
  
- Certificat de l'Agència Tributària que acredite que l'entitat es trobava al corrent de les seues obligacions tributàries en el moment en què acabava el termini de presentació de sol·licituds.
  
- Certificat de la Conselleria d'Economia i Hisenda (Serveis Territorials, Av. del Baró de Càrcer, 48 de València) que acredite que l'entitat es trobava al corrent de les seues obligacions en el moment en què acabava el termini de presentació de sol·licituds.
  
- Certificat de l'oficina de la Seguretat Social corresponent que acredite que l'entitat es trobava al corrent de les seues obligacions en el moment en què acabava el termini de presentació de sol·licituds.
  
Si l'ajuda no supera les 300.000 pessetes no caldrà la presentació dels documents reflectits en els apartats d), e) i f).